
Inšpektorat RS za varstvo pred naravnimi in drugimi nesrečami, Izpostava Maribor, Ulica Vita Kraigherja 26, 2000 Maribor, izdaja na podlagi prvega odstavka 18. in 32. člena Zakona o inšpekcijskem nadzoru (Ur.l. RS, št. 43/07-UPB1 in 40/14), 35. člena Zakona o varstvu pred utopitvami (Ur.l. RS, št. 42/07 – UPB1 s spremembami in dopolnitvami) ter tretjega odstavka 211. člena Zakona o splošnem upravnem postopku (Ur.l. RS, št. 24/06 – UPB2 s spremembami in dopolnitvami)  po uradni dolžnosti v zadevi varstva pred utopitvami v Turistični kmetiji A.B. naslednjo 


O D L O Č B O


1. Zavezancu, Turistični kmetiji A.B.  (v nadaljevanju zavezanec), se je na Turistični kmetiji na naslovu Ulica Petra Klepca 5, Maribor do odprave nepravilnosti, ugotovljenih v zapisniku št. 0611-3771/2025-2 z dne 29.08.2025 prepovedala uporaba zunanjega bazenskega kopališča.

2. Rok za odpravo nepravilnosti je bil v času inšpekcijskega nadzora dne 29.08.2025 takoj.

3. O odpravi pomanjkljivosti mora zavezanec takoj obvestiti  Inšpektorat RS za varstvo pred naravnimi in drugimi nesrečami Izpostava Maribor, Ulica Vita Kraigherja 26, 2000 Maribor.

4. Pritožba zoper odločbo ne zadrži njene izvršitve.

5. V tem postopku posebni stroški niso nastali.


O b r a z l o ž i t e v:


Dne 29.08.2025 je bil pri zavezancu A.B.  opravljen izredni inšpekcijski nadzor s področja varstva pred utopitvami (zapisnik št. 0611-3771/2025-2 z dne 29.08.2025), v katerem so bile ugotovljene pomanjkljivosti, ki predstavljajo neposredno nevarnost za življenje in zdravje ljudi. Zavezanec namreč upravlja s kopališčem na prostem z dvema bazenoma, prvim velikosti 10 x 4,1 m, skupno 41 m2 in z največjo globino 1.50 m in manjšim, otroškim bazenom površine 7 m2 z največjo globino 1.15 m. Skupna velikost kopalne površine je 48 m2. Skladno s 3. členom Pravilnika o ukrepih za varstvo pred utopitvami na kopališčih (Ur. list RS št. 84/07 s spremembami in dopolnitvami, v nadaljevanju: pravilnik) spada navedeno kopališče med majhna bazenska kopališča na prostem.

Pravilnik v 8. členu določa, da mora vsako kopališče imeti kopališki red, s katerim so določena osnovna pravila, po katerih se morajo ravnati obiskovalci, da bi jim bila zagotovljena varnost in zdravje. Nameščen mora biti na vidnem mestu, zlasti ob vhodu na kopališče. Zavezanec ni sprejel kopališkega reda in ga ni namestil na vidnem mestu na kopališču. Prav tako niso izvedeni ukrepi, ki bi izhajali iz kopališkega reda, to je uporaba predpisanih znakov za nevarnosti in obveznosti, prepovedi ter opozorila oz. obvestila, ki so jih obiskovalci kopališča dolžni upoštevati.

Zavezanec je opustil zagotovitev opreme in sredstev za reševanje iz vode in dajanje prve pomoči, kot jih določa 26. člen Zakona o varstvu pred utopitvami Ur.l. RS, št. 42/07 – UPB1 s spremembami in dopolnitvami, v nadaljevanju ZVU) in Pravilnik, ki v 26. členu določa, da mora lastnik oziroma upravljavec kopališča v času obratovanja zagotoviti vse potrebno za varstvo pred utopitvami in za preprečitev poškodb in sicer mora imeti vsako kopališče opremo, ki omogoča varno in učinkovito reševanje iz vode ter komunikacijo z zdravstveno službo, centrom za obveščanje in policijo.

Skladno s 1. točko 28. člena ZVU mora lastnik oziroma upravljavec kopališča med obratovanjem kopališča zagotoviti stalno navzočnost predpisanega števila reševalcev iz vode, razen v bazenih, kjer skupna kopalna površina na presega 200 m2 in globina vode v nobenem delu ne presega 1.35m. Ker je globina voda v bazenu, ki ima 41 m2 sicer res 1.50 m, vendar pa skupna kopalna površina ne presega 200 m2, zavezancu ni potrebno zagotoviti stalne navzočnosti reševalca iz vode, mora pa skladno s 4. odstavkom 22. člena Pravilnika ob bazenu zagotoviti  jasno viden napis, da za varnost ne skrbi reševalec iz vode, da je kopanje na lastno odgovornost ter da se otroci do sedmega leta starosti lahko kopajo le v spremstvu staršev oziroma polnoletne osebe. 

Ker je bilo tako v inšpekcijskem nadzoru ugotovljeno, da majhno bazensko kopališče na prostem nima kopališkega reda in nima izvedenih ukrepov, ki bi iz kopališkega reda izhajali, to je uporaba predpisanih znakov  za nevarnosti in obveznosti, prepovedi ter opozorila oz. obvestila, ki so jih obiskovalci kopališča dolžni upoštevati; prav tako kopališče ni opremljeno z opremo, ki omogoča varno in učinkovito reševanje iz vode ter ustreznimi oznakami in pripomočki za reševanje iz vode in tudi ne z napisom iz citiranega 4. odstavka 22. člena pravilnika, zaradi česar je obstajala nevarnost za življenje in zdravje ljudi, je bilo potrebno v inšpekcijskem nadzoru dne 29.08.2025 z ustno odločbo na podlagi 211. člena Zakona o splošnem upravnem postopku  uporabo zunanjega bazenskega kopališča prepovedati.

Glede na navedeno je inšpektor odločil tako, kot izhaja iz izreka te odločbe.

V skladu z določili 29. člena ZIN mora zavezanec takoj po odpravi nepravilnosti obvestiti Inšpektorat RS za varstvo pred naravnimi in drugimi nesrečami, Izpostava Maribor, Ulica Vita Kraigherja 26, 2000 Maribor.

V skladu z določili 30. člena ZIN pritožba na odločbo ne zadrži njene izvršitve.

Odločba je izdana po uradni dolžnosti in je v skladu z določili 22. člena Zakona o upravnih taksah (Ur.l. RS, št. 106/10-UPB 5 in 32/16) oproščena plačila takse.

Skladno s 118. členom Zakona s splošnem upravnem postopku (Ur.l. RS, št. 24/06 – UPB2 s spremembami in dopolnitvami) posebni stroški v tem postopku niso nastali.


Pouk o pravnem sredstvu: Zoper to odločbo je dopustna pritožba v roku 15 dni po prejemu te odločbe ministru za obrambo, Vojkova cesta 55, Ljubljana. Pritožba se vloži ali da ustno na zapisnik neposredno pri organu, ki je odločbo izdal.

Za pritožbo je potrebno plačati upravno takso v višini 18,10 EUR na transakcijski račun IBAN:  SI56 01100-8450051146, referenca: SI11 19135-7111002-00002012. V obrazcu UPN izpolnite polja: Koda namena: GOVT; Namen/rok plačila: Plačilo upravne takse; BIC banke prejemnika: BSLJSI2X; Ime in naslov prejemnika: MORS, Inšpektorat RS za varstvo pred naravnimi in drugimi nesrečami, Vojkova cesta 61, 1000 Ljubljana. Dokazilo o plačilu upravne takse je potrebno dostaviti na Inšpektorat RS za varstvo pred naravnimi in drugimi nesrečami, Izpostava Maribor, Ulica Vita Kraigherja 26, 2000 Maribor.

